b"\n_START_ARTICLE_\nFran\xc3\xa7ois-Xavier Dentrecolles\n_START_PARAGRAPH_\nFran\xc3\xa7ois-Xavier Dentrecolles (kinesisk navn: \xe6\xae\xb7\xe5\xbc\x98\xe7\xbb\xaa, pinyin: Yin Hongxu eller Yin Hong-Siu Ki-Tsong, f\xc3\xb8dt 25. februar 1664 n\xc3\xa6r Limoges i Frankrike, d\xc3\xb8d 2. juli 1741 i Beijing), var en katolsk kinamisjon\xc3\xa6r tilh\xc3\xb8rende jesuittordenen. _NEWLINE_Han ble sendt til Kina i 1698 og kom sammen med sine medbr\xc3\xb8dre patrene Jean-Fran\xc3\xa7ois Foucquet, Jean-Fran\xc3\xa7ois de P\xc3\xa9lisson, Pierre Frapperie og Bernard Rodes via Madras til Amoy den 29. juli 1699. Han virket i Nanchang i Jiangxi fra 1703, i Jaozhou og Jingdezhen (porselenbyen) 1707-1709, og s\xc3\xa5 Jiujiang. Han var generalsuperior for den franske jesuittmisjon i Kina fra 1707 til 1719, og var atter i Jaozhou fra 1714, Jiujiang 1718, og i Beijing fra 30. desember 1719.\n_START_SECTION_\nVitenskapsmann\n_START_PARAGRAPH_\nDe brev Dentrecolles skrev 1. september 1712 og senere var de f\xc3\xb8rste n\xc3\xb8yaktige beskrivelser som n\xc3\xa5dde Europa om hvordan det mest ber\xc3\xb8mte kinesiske porselenet ble tilvirket. Et senere brev, av 25. januar 1722, tilf\xc3\xb8yde ytterligere opplysninger om produksjonsteknikkene._NEWLINE_D'Entrecolles sendte ogs\xc3\xa5 materialspecimener til Europa, som ble analysert av R\xc3\xa9aumur og f\xc3\xb8rte til opprettelsen av porselensfablrikken i S\xc3\xa8vres s\xc3\xa5 snart ekvivalente materialer ble funnet i Europa._NEWLINE_I England inspirerte hans verker utviklingen av flere porselensvirksomheter, som for eksempel Plymouthporselen._NEWLINE_D'Entrecolles skrev ogs\xc3\xa5 brev om hvordan kineserne holdt silkeormer, og lagetkunstige blomstre og syntetiske perler, og praktiserte oral vaksinering mot kopper. I 1734 beskrev d'Entrecolles ogs\xc3\xa5 hvordan kineserne produserte kvikks\xc3\xb8lv._NEWLINE_En av f\xc3\xb8lgende av d'Entrecolles arbeide, som noen har omtalt som industrispionasje, var at utf\xc3\xb8rselen av kinesisk eksportporselen falt betraktelig, s\xc3\xa6rlig mot slutten av Qianlong-keiserens epoke._NEWLINE_D'Entrecolles oversatte ogs\xc3\xa5 kinesiske vitenskapelige verker til fransk."